PROCEDIMENT D'ADAPTACIÓ DE LLOC DE TREBALL (ART. 25 LPRL) DE LA UNIVERSITAT D'ALACANT - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/41061)
  + [Valencià](/va/acuerdo/41007)






Selector de idioma

Leer

* [Español](/es/acuerdo/41708)
* [Valencià](/va/acuerdo/41012)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





PROCEDIMENT D'ADAPTACIÓ DE LLOC DE TREBALL (ART. 25 LPRL) DE LA UNIVERSITAT D'ALACANT[Butlletí Oficial Universitat d'Alacant](/ca/Publicacion)
==============================================================================================================================================

Secretaria General

Butlletí Oficial Universitat d'Alacant





PROCEDIMENT D'ADAPTACIÓ DE LLOC DE TREBALL (ART. 25 LPRL) DE LA UNIVERSITAT D'ALACANT

Data d'aprovació
:   27/07/2023

Data de publicació
:   28/07/2023

Òrgan competent
:   Consell de Govern

Secció
:   DISPOSICIONS GENERALS

* [Ver acuerdo en formato **PDF**](/Acuerdos/DescargarAcuerdo/41237)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/41757)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/41914)
  + [Compartir acuerdo en 

    X](https://twitter.com/intent/tweet?via=UA_Universidad&text=PROCEDIMENT D'ADAPTACIÓ DE LLOC DE TREBALL (ART. 25 LPRL) DE LA UNIVERSITAT D'ALACANT&url=https://www.boua.ua.es/va/acuerdo/41664)

**Títol:** PROCEDIMENT D'ADAPTACIÓ DE LLOC DE TREBALL (ART. 25 LPRL) DE LA UNIVERSITAT D'ALACANT

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dijous, 27 de juliol de 2023

Aprovat per unanimitat pel Consell de Govern de la Universitat d'Alacant en la sessió ordinària del dia 27 de juliol de 2023.

PROCEDIMENT D'ADAPTACIÓ DE LLOC DE TREBALL (ART. 25 LPRL) DE LA UNIVERSITAT D'ALACANT

1.   Introducció

La Universitat d'Alacant garanteix al personal al seu servei la vigilància periòdica de l'estat de salut en funció dels riscos inherents al treball.

Aquesta vigilància en els termes de l'article 22 de la Llei 31/1995, de 8 de novembre, de prevenció de riscos laborals requereix el consentiment de la persona treballadora. D'aquest caràcter voluntari s'exceptuen, amb l'informe previ dels representants de les persones treballadores, els supòsits en els quals la realització dels reconeixements siga imprescindible per a avaluar els efectes de les condicions de treball sobre la salut de les persones treballadores o per a verificar si l'estat de salut de la persona treballadora pot constituir un perill per a ella o per a altres que presten, o no, servei en la Universitat o quan així estiga establit en una disposició legal en relació amb la protecció de riscos específics i activitats d'especial perillositat.

De conformitat amb l'article 25 de la Llei 31/1995 (d'ara endavant, LPRL), la Universitat d'Alacant garantirà de manera específica la protecció del personal, funcionari o laboral, tant d'administració i serveis com docent i investigador que, per les seues característiques personals o estat biològic conegut, incloent-hi aquells que tinguen reconeguda la situació de discapacitat física, psíquica o sensorial, siguen especialment sensibles als riscos derivats del treball. Amb aquesta finalitat, s'han de considerar aquests aspectes en les avaluacions dels riscos i, en funció d'aquestes, adoptar les mesures preventives i de protecció necessàries.

Així, el personal no serà emprat en aquells llocs de treball en els quals, a causa de les seues característiques personals, estat biològic o per la seua discapacitat física, psíquica o sensorial degudament reconeguda, puga ell, la resta de personal o terceres persones relacionades amb la Universitat d'Alacant posar-se en situació de perill o, en general, quan es troben manifestament en estats o situacions transitòries que no responguen a les exigències psicofísiques dels respectius llocs de treball.

Es tracta, en suma, de protegir les persones treballadores que potencialment els afecten més els riscos derivats del treball a conseqüència de les seues característiques personals, i denotar que l'especial sensibilitat es troba en la persona treballadora i no en el lloc de treball o en el treball que ha d'exercir. Ens trobem, d'aquesta forma, davant la plasmació singular del principi general de l'acció preventiva recollit en l'article 15.1d de la llei, que obliga l'empresariat a "adaptar el treball a la persona".

La Gerència o el Vicerectorat d'Ordenació Acadèmica i Professorat procuraran que, en la mesura en què siga possible, l'adaptació del lloc de treball o la reubicació en una nova destinació no afecte de manera negativa les condicions de treball de la resta de la plantilla.

Des d'aquestes premisses legals, correspon a la rectora o el rector de la Universitat d'Alacant establir les vies normatives necessàries per a una efectiva realització d'accions que possibiliten el compliment d'allò que s'estableix i, en aquest ordre, i amb la discussió prèvia i l'acord en el si del Comitè de Seguretat i Salut de la Universitat d'Alacant, aquesta normativa regula el Protocol per a l'adaptació de les condicions de treball o la reubicació de les persones treballadores especialment sensibles a determinats riscos laborals, o que per problemes de salut no puguen exercir adequadament.

2.   Règim jurídic aplicable

-      [Convenció](https://www.boe.es/buscar/doc.php?id=XXB-L-6690-8799) sobre els drets de les persones amb discapacitat fet a Nova York el 13 de desembre de 2006 per l'Assemblea General de les Nacions Unides (ONU), ratificada per Espanya el 3 de desembre de 2007 i que va entrar en vigor el 3 de maig de 2008. La convenció implica la consagració de l'enfocament de drets de les persones amb discapacitat, de manera que considera les persones amb discapacitat com a subjectes titulars de drets i els poders públics estan obligats a garantir que l'exercici d'eixos drets siga ple i efectiu.

-      [Llei 31/1995](https://www.boe.es/buscar/act.php?id=QZH-W-7645-47421), de 8 de novembre, de prevenció de riscos laborals.

-      Llei orgànica 4/2007, de 12 d'abril, per la qual es modifica la Llei orgànica 6/2001, de 21 de desembre, d'Universitats.

-      [Reial decret legislatiu 1/2013](https://www.boe.es/buscar/act.php?id=SRP-X-8435-20681), de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social.

-      Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic.

-      [Decret 25/2012](https://dogv.gva.es/datos/2012/02/09/pdf/2012_1230.pdf), de 3 de febrer, del Consell, pel qual s'aprova l'Estatut de la Universitat d'Alacant [2012/1230].

-      PLA DE PREVENCIÓ DE LA UNIVERSITAT D'ALACANT, aprovat per Consell de Govern de 29/06/2009 ([BOUA de 3 de juliol de 2009](https://www.boua.ua.es/pdf.asp?pdf=1191.pdf)).

-      Política en matèria de prevenció de riscos laborals de la Universitat d'Alacant, aprovada per Consell de Govern de 29/07/2011 ([BOUA de l'1 d'agost de 2011](https://web.ua.es/es/vr-infraestructures/documentos/politica-de-prevencion-de-la-ua.pdf)).

3.   Procediment d'adaptació de lloc de treball

Article 1. Objecte i àmbit d'aplicació

1.1 Aquest protocol té com a finalitat regular el procediment per a resoldre les situacions de les persones treballadores que, per les seues característiques personals o estat biològic conegut, incloent-hi aquelles que tinguen reconeguda la situació de discapacitat física, psíquica o sensorial, siguen especialment sensibles als riscos derivats del treball.

1.2  Serà aplicable tant al personal fix com al temporal, si bé, en aquest últim cas, la vigència de les mesures estarà condicionada a la duració del contracte.

1.3 Seran objecte d'anàlisi les característiques i les condicions del lloc de treball, i es considerarà l'adopció d'aquelles mesures que siguen necessàries per a garantir la seguretat i la salut de les persones treballadores, incloent-hi, si escau, la reubicació si fora procedent.

Article 2. Inici del procediment

2.1 El procediment podrà iniciar-se d'ofici o a sol·licitud de la persona interessada.

2.2 Seran competents per a iniciar el procediment d'ofici la Gerència, en el cas del personal d'administració i serveis, o el Vicerectorat d'Ordenació Acadèmica i Professorat, en el cas del personal docent i investigador, els quals sol·licitaran el preceptiu informe al Servei de Prevenció i Promoció de la Salut (SPiPS), que, al seu torn, en proposarà l'inici quan detecte situacions que així ho justifiquen.

De la incoació i resolució de cada expedient serà informat el vicerectorat amb competències en infraestructures i seguretat laboral.

2.3 La sol·licitud a instàncies de la persona interessada es presentarà a través d'eAdministració en UACloud i estarà dirigida al SPiPS.

Per a poder iniciar el procediment d'adaptació de lloc de treball, les persones treballadores hauran d'estar en situació d'alta en la Seguretat Social o trobar-se en situació de servei actiu.

S'adjuntarà a la sol·licitud tota la documentació relativa a l'estat de salut que estimen oportuna. En el cas que s'hi aporten informes mèdics, únicament seran tinguts en consideració els emesos per facultatius del sistema de salut als quals haja d'acudir la persona treballadora d'acord amb el seu règim de Seguretat Social.

Article 3. Procediment

3.1 Quan el procediment s'inicie d'ofici, es donarà trasllat a la persona interessada, i es posarà a la seua disposició la documentació que va motivar l'inici del procediment perquè, en un termini de 3 dies hàbils comptador des de l'endemà de la data de notificació d'inici del procediment, puga exercir l'oposició. Aquesta oposició, que no interromprà el procediment, serà tinguda en compte per l'òrgan competent en redactar la corresponent proposta de resolució.

3.2 Depenent de la naturalesa de la sol·licitud, es realitzaran les entrevistes necessàries a la persona sol·licitant de l'adaptació o canvi de lloc de treball per motius de salut. El SPiPS  recaptarà informació de la persona responsable de la unitat organitzativa en la qual s'està considerant l'adaptació o el canvi de lloc de treball, a més de la proporcionada per la persona sol·licitant. Per a fer-ho, es podrà comptar amb l'assessorament d'unitats especialitzades.

3.3 Les persones treballadores que sol·liciten l'adaptació o canvi de lloc de treball, en cas que no conste vigilància de la salut l'any en curs, hauran de sotmetre's al corresponent informe mèdic de Vigilància de la Salut.

3.4 El SPiPS, amb la valoració prèvia de l'estat de salut de la persona interessada i del seu lloc de treball si calguera, elaborarà un informe tècnic amb una proposta de resolució, dins els terminis previstos en la carta de serveis. L'esmentat informe serà remès a la Gerència o al Vicerectorat d'Ordenació Acadèmica i Professorat, segons corresponga, i s'hi indicaran les adaptacions necessàries del lloc de treball i, si escau, el tipus de lloc de treball que pot exercir, com també les restriccions en les funcions i tasques.

3.5 En els supòsits en els quals, a la vista de l'informe emès pel SPiPS, no procedisca ni adaptació ni reubicació, s'informarà la Comissió d'Adaptació de Llocs de Treball. Aquesta comissió, després de l'estudi de l'informe del SPiPS, elevarà la proposta de resolució a la Gerència o al Vicerectorat d'Ordenació Acadèmica i Professorat.

3.6 La Gerència o el Vicerectorat d'Ordenació Acadèmica i Professorat resoldrà de forma motivada en el termini de 10 dies hàbils comptador des de la recepció de la proposta de resolució del SPiPS o, si escau, de la Comissió d'Adaptació de Llocs de Treball. Tot això conduirà a la implementació de les mesures oportunes per a portar a efecte la resolució adoptada.

De la resolució es donarà trasllat al SPiPS, a la Comissió d'Adaptació de Llocs de Treball i a la persona treballadora, com també a la persona responsable de la unitat organitzativa.

Article 4. Condicions de la reubicació

4.1 En cas que la resolució adoptada implique la necessitat de reubicar en un altre lloc de treball, la Gerència o el Vicerectorat d'Ordenació Acadèmica i Professorat portaran a efecte la reubicació en un lloc de treball vacant del mateix cos, escala o categoria, amb la col·laboració del SPiPS i de la persona responsable de la unitat o servei de destinació.

4.2 Les persones que requerisquen una reubicació permanent atendran l'obligació de participar en els successius concursos de trasllat que tinguen lloc en la Universitat d'Alacant, i hauran d'optar per tots els llocs que siguen compatibles amb el seu estat de salut, segons les circumstàncies que van motivar la seua reubicació, fins a obtenir una destinació definitiva.

5     La persona interessada podrà romandre reubicada fins que concórrega algun motiu de cessament, especialment la incorporació del titular del lloc, o que desapareguen les circumstàncies que van determinar-ne la reubicació.

Article 5. Comissió d'Adaptació de Llocs de Treball

5.1 La rectora o el rector designarà una Comissió d'Adaptació de Llocs de Treball, que tindrà les atribucions següents:

a)    Estudiar les sol·licituds que li remeta el SPiPS en els casos en què no procedisca l'adaptació o la reubicació, decidir sobre aquestes i elevar proposta de resolució a la Gerència o al Vicerectorat d'Ordenació Acadèmica i Professorat.

b)    Ser informada de les resolucions adoptades per la Gerència o pel Vicerectorat d'Ordenació Acadèmica i Professorat.

c)    Ser informada de les adaptacions i reubicacions que es duguen a terme pel SPiPS, com també del seguiment i revisió d'aquestes.

d)    Informar el Comitè de Seguretat i Salut de la UA de totes les sol·licituds d'adaptació o canvi de lloc de treball tramitades, com també de les resolucions adoptades per la Gerència o el Vicerectorat d'Ordenació Acadèmica i Professorat.

6     Aquesta comissió estarà formada, de manera paritària, per tres representants de l'Administració, nomenats per la rectora o el rector, i tres representants de la part social del Comitè de Seguretat i Salut de la Universitat d'Alacant triats per i entre ells. Tres dels smembres pertanyeran al col·lectiu del personal d'administració i serveis, i tres al personal docent i investigador. El president i el secretari de la comissió seran triats per i entre el conjunt dels membres.

7     En aquesta comissió podran participar, amb funcions d'assessorament tècnic, membres del SPiPS, com també d'altres unitats de la UA.

8     Aquesta comissió es regirà pel Reglament del Comitè de Seguretat i Salut de la Universitat d'Alacant.

Article 6. Recursos

Les sol·licituds d'adaptació o reubicació, que no posa fi a la via administrativa, hauran de resoldre's en el termini màxim de tres mesos des de la presentació i es comunicaran a la persona interessada, per escrit o per qualsevol altre mitjà previst en la Llei 39/2015, d'1 d'octubre, del procediment administratiu comú de les administracions públiques.

Contra aquesta resolució, les persones interessades podran interposar recurs d'alçada previst en l'article 121 de la Llei 39/2015 en el termini d'un mes comptador a partir de l'endemà de la publicació o notificació de la resolució. El recurs podrà interposar-se davant l'òrgan que va dictar l'acte que s'impugna o davant la rectora com a òrgan competent per a resoldre'l.

D'acord amb l'article 112 de la Llei 39/2015, no es podrà presentar recurs contra els actes de tràmit, llevat que aquests decidisquen directament o indirectament el fons de l'assumpte o determinen la impossibilitat de continuar el procediment, produïsquen indefensió o perjudici irreparable a drets i interessos legítims. Les persones interessades podran al·legar la seua oposició a aquests actes de tràmit per a la consideració en la resolució que pose fi al procediment.

Article 7. Comitè de Seguretat i Salut

El Comitè de Seguretat i Salut, a més de rebre còpia de totes les sol·lcituds d'adaptació o canvi de lloc de treball en els termes previstos en l'article 5, participarà en l'avaluació periòdica dels resultats d'aquest procediment.

Article 8. Aplicació de mesures

8.1 En cas que l'informe tècnic que conté la proposta de resolució indique l'establiment de mesures d'adaptació que no comporten una reubicació del personal, la Universitat d'Alacant vetlarà perquè es complisquen aquestes mesures, tal com s'indica en l'article 3.4, tenint en compte les restriccions -si n'hi ha-, funcions i tasques.

En aquest sentit, s'informarà el responsable de la unitat organitzativa sobre l'obligació que la institució assumeix per a aplicar les adaptacions necessàries que conduïsquen al compliment de la proposta de resolució.

Aquestes mesures es corresponen amb els ajustos raonables als quals al·ludeix la legislació en matèria d'igualtat d'oportunitats, esmentada en el punt 2, amb la finalitat d'aconseguir l'accessibilitat en el lloc de treball.

S'entén per ajustos raonables les modificacions i adaptacions necessàries i adequades que no imposen una càrrega desproporcionada o indeguda per a garantir que les persones amb alguna necessitat específica, malaltia o discapacitat puguen exercir el seu dret al treball en igualtat de condicions amb les altres. Aquests ajustos o mesures poden implicar:

·         Eliminació de barreres arquitectòniques.

·         Canvi en el disseny del lloc de treball (organització espacial i ergonòmica).

·         Modificació o ampliació de l'equipament: mobiliari, equips, eines, etc.

·         Utilització de productes de suport (ajudes tècniques o assistencials) necessaris per al desenvolupament de les funcions habituals (aplicacions, programari, etc.).

·         Aplicació de canvis de l'horari de treball: flexibilitat, jornada parcial, pauses.

Aquest llistat té caràcter orientatiu i no és exhaustiu.

9     En tot moment, la persona treballadora que precisa els ajustos raonables tindrà garanties que les mesures proposades seran posades en marxa en el termini de tres mesos comptador des de l'emissió de l'informe del SPiPS.

En la implementació de les mesures es tindrà en compte allò que indique l'informe del SPiPS sobre les funcions que es puguen exercir sense que existisca cap risc en l'esmentat període d'implementació. En el cas d'existir algun risc, es prendran mesures alternatives fins a la completa implementació de les mesures d'adaptació.

Aquestes mesures alternatives seran acordades entre SPiPS i la persona responsable de la unitat, i podran consistir en una reubicació temporal o en l'aplicació d'un programa de teletreball.

10  La despesa que puga generar la implementació dels ajustos raonables serà assumida per la universitat quan manque via de finançament alternativa.

Les unitats especialitzades que informen  el SPiPS  (article 3.2) també informaran sobre productes de suport accessibles i convocatòries d'ajudes disponibles en fundacions i associacions que permeten l'adquisició o ús d'ajudes tècniques sense necessitat de comprar-les quan siga més rendible.

11  En el procés d'aplicació de les mesures/dels ajustos s'usaran els registres de productes, suports i material dels quals disposa la Unitat d'Accessibilitat de la UA i la Unitat de Suport a la Docència, sense perjudici de poder utilitzar altres repositoris.

Article 9. Revisió i seguiment d'adaptacions i reubicacions

El SPiPS  serà l'òrgan encarregat de portar a terme la revisió i el seguiment de les mesures adoptades en un període màxim de 6 mesos des de la publicació de la resolució. D'aquesta revisió s'emetrà un nou informe, i s'informarà la Comissió de Seguiment.

Article 10. Protecció de dades personals

Les dades personals objecte del procediment seran tractades d'acord amb allò que estableix el Reglament general de protecció de dades, la Llei orgànica 3/2018, de 5 de desembre, de protecció de dades personals i garantia dels drets digitals i altra normativa sectorial aplicable.

Així mateix, el resultat de l'informe mèdic de Vigilància de la Salut serà tractat de forma estrictament confidencial, i l'accés estarà limitat al personal mèdic que duga a terme la vigilància de la salut i a les autoritats sanitàries, de conformitat amb l'article 22 de la Llei de prevenció de riscos laborals i tot vetlant pel compliment de les previsions de la Llei orgànica de protecció de dades, sense que puga facilitar-se a l'empresariat o a altres persones sense consentiment exprés de la persona treballadora.





[Carretera Sant Vicent del Raspeig s/n  
03437 Sant Vicent del Raspeig - Alacant  
 Tel. 75 179 5615 - Fax 32 219 0923](https://www.google.es/maps/@85.827466,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12454&trk=tyah&trkInfo=tarId%5Q8531501111879%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)